ddrg/super_eurlex huggingface dataset:
A Bizottság határozata

(1995. július 27.)

a ragadós száj- és körömfájás veszélyének kitett harmadik országokból vagy országrészekből származó, emberi fogyasztásra szánt tej és tejalapú termékek kezeléséről

(EGT vonatkozású szöveg)

(95/342/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az Ausztria, Finnország és Svédország csatlakozási okmányával módosított, a nyerstej, a hőkezelt tej és a tejalapú termékek előállítására és forgalomba hozatalára vonatkozó egészségügyi szabályok megállapításáról szóló, 1992. június 16-i 92/46/EGK tanácsi irányelvre [1] és különösen annak 23. cikke (3) bekezdésének d) pontjára,

mivel egyes harmadik országokból illetve országrészekből származó, emberi fogyasztásra szánt tej és tejalapú termékek veszélyeztetettek lehetnek a ragadós száj- és körömfájás tekintetében;

mivel az ilyen harmadik országokból illetve országrészekből származó, emberi fogyasztásra szánt tejre és tejalapú termékekre előírandó kezelési módokat ki kell dolgozni;

mivel a ragadós száj- és körömfájás veszélyének kitett harmadik országokból vagy országrészekből származó tej és tejalapú termékek behozatalára előírt egészségügyi bizonyítványmintán fel kell tüntetni a kezelési módokat;

mivel az előírandó kezelési módoknak az Állat-egészségügyi Tudományos Bizottság által ajánlott tudományos alapokkal kell rendelkezniük, és figyelembe kell venniük a köz- és állat-egészségvédelmi követelményeket;

mivel az e határozatban előírt rendelkezések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Azon emberi fogyasztásra szánt tejet és tejalapú termékeket, amelyek olyan harmadik országokból vagy országrészekből származnak, ahol az elmúlt 12 hónapban ragadós száj- és körömfájás járvány tört ki, vagy amelyekben az elmúlt 12 hónapban a ragadós száj- és körömfájás ellen védőoltást alkalmaztak, a Közösség területére való behozataluk előtt a következő eljárásoknak kell alávetni:

a) olyan sterilezés, amelynek F°-értéke 3 vagy annál magasabb; vagy

b) olyan kezdeti hőkezelés, amelynek hatása a legalább 72 °C-os hőmérsékleten és legalább 15 másodpercig történő pasztőrözés hatásával egyenértékű, és amely a foszfatáz-próbával negatív reakciót eredményez, majd ezt követően:

i. egy második, magas hőmérsékleten végzett pasztőrözést, UHT-kezelést vagy sterilezést magában foglaló hőkezelés, amely peroxidáz-próbával negatív reakciót eredményez; vagy

ii. tejpor vagy szárított tejalapú termék esetében az első hőkezelés hatásával legalább egyenértékű hatású második hőkezelés, amely foszfatáz-próbával negatív reakciót eredményez, és amelyet szárítási eljárás követ; vagy

iii. savanyítási eljárás, amelynek eredményeként a pH-érték lecsökken és legalább egy órán át 6 alatt marad.

2. cikk

Ezt a határozatot 1996. február 2-tól kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 1995. július 27-én.

a Bizottság részéről

Franz Fischler

a Bizottság tagja

[1] HL L 268., 1992.9.14., 1. o.

--------------------------------------------------
A Tanács határozata

(1995. szeptember 18.)

a Közösségnek az Indiai-óceáni Tonhal Bizottság létrehozásáról szóló megállapodáshoz való csatlakozásáról

(95/399/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére, összefüggésben 228. cikke (2) bekezdésének első mondatával és (3) bekezdésének első albekezdésével,

tekintettel a Bizottság javaslatára,

tekintettel az Európai Parlament véleményére [1],

mivel a Közösség aláírta az Egyesült Nemzetek Szervezetének egyezményét a tengerjogról, amely a nemzetközi közösség minden tagját a tenger biológiai erőforrásainak védelmét és kezelését célzó együttműködésre kötelezi;

mivel a tengeri halászat esetében a Közösség jogosult intézkedéseket elfogadni a halászati erőforrások védelme és kezelése tekintetében, valamint ezzel kapcsolatban szerződéses megállapodásokat kialakítani harmadik országokkal és nemzetközi szervezetekkel;

mivel a Közösség e célból részt vett azokon a nemzetközi tárgyalásokon, amelyek eredményeként az Egyesült Nemzetek Élelmezési és Mezőgazdasági Szervezete megállapodást hagyott jóvá az Indiai-óceáni Tonhal Bizottság létrehozásáról;

mivel e megállapodás hasznos keretül szolgál a nemzetközi együttműködés megerősítéséhez, az Indiai-óceánban élő tonhal és tonhalfélék védelme és ésszerű felhasználása céljából;

mivel a Közösség halászai részt vesznek e fajok halászatában az Indiai-óceánon; mivel a Közösség érdeke, hogy csatlakozzon az említett megállapodáshoz,

A KÖVETKEZŐKÉPPEN HATÁROZOTT:

1. cikk

Az Indiai-óceáni Tonhal Bizottság létrehozásáról szóló megállapodást a Tanács a Közösség nevében jóváhagyja.

A megállapodás szövegét csatolták e határozathoz.

2. cikk

A megállapodás XVII. cikke (1) bekezdésével összhangban az elfogadó okiratot a Közösség nevében a Tanács elnöke helyezi letétbe.

Kelt Brüsszelben, 1995. szeptember 18-án.

a Tanács részéről

az elnök

P. Solbes Mira

[1] HL C 109., 1995.5.1., 277. o.

--------------------------------------------------
Tanács határozata

(1995. október 30.)

az Európai Gazdasági Közösség és a Brazil Szövetségi Köztársaság között létrejött, az együttműködésről szóló keretmegállapodás megkötéséről

(95/445/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. és 130y. cikkére, összefüggésben 228. cikke (2) bekezdésének első mondatával és 228. cikke (3) bekezdésének első albekezdésével,

tekintettel a Bizottság javaslatára [1],

tekintettel az Európai Parlament véleményére [2],

mivel a Szerződés 130u. cikke szerint a Közösség fejlesztési együttműködéssel kapcsolatos politikájának támogatnia kell a fejlődő országok folyamatos gazdasági és szociális fejlődését, illetve a világgazdaságba való zavartalan és fokozatos beilleszkedését, továbbá ezen országokban a szegénység elleni küzdelmet;

mivel a Közösségnek – a külkapcsolatok területén kitűzött céljai elérése érdekében – a Brazil Szövetségi Köztársasággal kötött, a kereskedelmi és gazdasági együttműködésről szóló keretmegállapodást jóvá kell hagynia,

A KÖVETKEZŐKÉPPEN HATÁROZOTT:

1. cikk

Az Európai Gazdasági Közösség és a Brazil Szövetségi Köztársaság között létrejött, az együttműködésről szóló keretmegállapodást a Közösség nevében a Tanács jóváhagyja.

A megállapodás szövegét csatolták e határozathoz.

2. cikk

A megállapodás 33. cikkében előírt értesítést a Közösség nevében a Tanács elnöke küldi meg [3].

3. cikk

A tagállamok képviselőinek támogatásával a Közösséget a Bizottság képviseli a megállapodás 29. cikke által létrehozott vegyes bizottságban.

4. cikk

Ezt a határozatot Az Európai Közösségek Hivatalos Lapjában ki kell hirdetni.

Kelt Brüsszelben, 1995. október 30-án.

a Tanács részéről

az elnök

J. Solana

[1] HL C 163., 1992.6.30., 11. o.

[2] HL C 337., 1992.12.21., 237. o.

[3] A megállapodás hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

--------------------------------------------------
A Bizottság határozata

(1995. október 4.)

egyrészről az Európai Közösség, az Európai Szén- és Acélközösség és az Európai Atomenergia-közösség, másrészről az Orosz Föderáció között a kereskedelemről és a kereskedelemmel kapcsolatos ügyekről szóló ideiglenes megállapodásnak az Európai Szén- és Acélközösség és az Európai Atomenergia-közösség nevében történő megkötéséről

(95/415/Euratom, ESZAK)

AZ EURÓPAI KÖZÖSSÉGEK BIZOTTSÁGA,

tekintettel az Európai Szén- és Acélközösséget létrehozó szerződésre, és különösen annak 95. cikke (1) bekezdésére,

tekintettel az Európai Atomenergia-közösséget létrehozó szerződésre, és különösen annak 101. cikke (2) bekezdésére,

mivel a Korfun, 1994. június 24-én aláírt partnerségi és együttműködési megállapodás hatálybalépéséig jóvá kell hagyni az egyrészről az Európai Közösség, az Európai Szén- és Acélközösség és az Európai Atomenergia-közösség és másrészről az Orosz Föderáció között a kereskedelemről és kereskedelemmel kapcsolatos ügyekről szóló, 1995. július 17-én Brüsszelben aláírt ideiglenes megállapodást;

mivel az ideiglenes megállapodás megkötése szükséges a Közösségnek a különösen az Európai Szén- és Acélközösséget létrehozó szerződés 2. és 3. cikkében megállapított célkitűzései eléréséhez, és mivel a Szerződés nem rendelkezett az e határozat hatálya alá tartozó minden esetről;

a tanácsadó bizottsággal folytatott konzultációt követően és a Tanács hozzájárulásával,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség, az Európai Szén- és Acélközösség és az Európai Atomenergia-közösség és másrészről az Orosz Föderáció között a kereskedelemről és kereskedelemmel kapcsolatos ügyekről szóló ideiglenes megállapodást, a két jegyzőkönyvvel és a nyilatkozatokkal együtt az Európai Szén- és Acélközösség és az Európai Atomenergia-közösség nevében a Bizottság jóváhagyja.

A szövegeket csatolták e határozathoz.

2. cikk

A Bizottság elnöke az Európai Szén- és Acélközösség és az Európai Atomenergia-közösség nevében megküldi az ideiglenes megállapodás 35. cikkében előírt értesítést.

Kelt Brüsszelben, 1995. október 4-én.

a Bizottság részéről

az elnök

Jacques Santer

--------------------------------------------------
A Bizottság határozata

(1995. október 27.)

a venezuelai és kolumbiai venezuelai ló-encephalomyelitisszel kapcsolatos védekezési intézkedésekről

(EGT vonatkozású szöveg)

(95/461/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb Ausztria, Finnország és Svédország csatlakozási okmányával módosított, a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre [1] és különösen annak 18. cikkére,

mivel venezuelai ló-encephalomyelitis jelenlétét észlelték Venezuelában és Kolumbiában;

mivel a venezuelai ló-encephalomyelitis megjelenése Venezuelában és Kolumbiában súlyos veszélyt jelent a tagállamok lóféléire, figyelembe véve a lófélék forgalmát;

mivel ennek megfelelően törzskönyvezett lovak ideiglenes kivitelt követő újrabehozatalát Venezuelából és Kolumbiából meg kell tiltani;

mivel az e határozatban meghatározott intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tagállamok megtiltják törzskönyvezett lovak ideiglenes kivitelt követő újrabehozatalát Venezuelából és Kolumbiából.

2. cikk

A tagállamok módosítják a Venezuelával és Kolumbiával szemben alkalmazott intézkedéseiket, hogy összhangba hozzák azokat e határozattal. Erről tájékoztatják a Bizottságot.

3. cikk

Ennek a határozatnak a tagállamok a címzettjei.

Kelt Brüsszelben, 1995. október 27-én.

a Bizottság részéről

Franz Fischler

a Bizottság tagja

[1] HL L 268., 1991.9.24., 56. o.

--------------------------------------------------
A Tanács határozata

(1995. december 4.)

az egyrészről az Európai Közösségek, az Európai Szén- és Acélközösség és az Európai Atomenergia-közösség, másrészről Ukrajna között a kereskedelemről és a kereskedelemmel kapcsolatos ügyekről szóló ideiglenes megállapodásnak az Európai Közösség által történő megkötéséről

(95/541/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére, a 228. cikk (2) bekezdésének első mondatával összefüggésben,

tekintettel a Bizottság javaslatára,

tekintettel az Európai Parlament véleményére [1],

mivel az 1994. június 14-én Luxembourgban aláírt, az egyrészről az Európai Közösségek és tagállamai, másrészről Ukrajna között létrejött partnerségi és együttműködési megállapodás hatálybalépéséig célszerű jóváhagyni az 1995. június 1-jén Brüsszelben aláírt, az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről Ukrajna között a kereskedelemről és a kereskedelemmel kapcsolatos ügyekről szóló ideiglenes megállapodást,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről Ukrajna között a kereskedelemről és a kereskedelemmel kapcsolatos ügyekről szóló ideiglenes megállapodást, valamint a jegyzőkönyvet és a nyilatkozatokat az Európai Közösség nevében jóváhagyják.

E szövegeket csatolták e határozathoz.

2. cikk

Az ideiglenes megállapodás 36. cikkében előírt értesítést az Európai Közösség nevében a Tanács elnöke küldi meg [2].

Kelt Brüsszelben, 1995. december 4-én.

a Tanács részéről

az elnök

J. Solana

[1] HL C 308., 1995.11.20.

[2] A megállapodás hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

--------------------------------------------------
A Tanács és a Bizottság határozata

(1995. december 4.)

az egyrészről az Európai Közösségek és azok tagállamai, valamint másrészről Románia közötti társulás létrehozásáról szóló Európa-megállapodáshoz csatolt kiegészítő jegyzőkönyv elfogadásáról

(95/561/EK, Euratom)

AZ EURÓPAI UNIÓ TANÁCSA,

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre és különösen annak 238. cikkére, összefüggésben 228. cikke (2) bekezdésének második mondatával és (3) bekezdésének második albekezdésével,

tekintettel az Európai Atomenergia-közösséget létrehozó szerződésre és különösen annak 101. cikke második albekezdésére,

tekintettel a Bizottság javaslatára,

tekintettel az Európai Parlament hozzájárulására [1],

tekintettel a Tanácsnak az Európai Atomenergia-közösséget létrehozó szerződés 101. cikke szerinti jóváhagyására,

mivel az Európai Tanács az 1993. június 21–22-i koppenhágai ülésén kinyilvánította, hogy az EFTA-tagországok számára már megnyitott programokat kiindulási pontként alkalmazva további közösségi programok nyithatók meg a közép- és kelet-európai társult országok előtt;

mivel a Bizottság az Európai Közösség és az Európai Atomenergia-közösség nevében tárgyalásokat folytatott Romániával az Európa-megállapodáshoz csatolt kiegészítő jegyzőkönyvről,

A KÖVETKEZŐKÉPPEN HATÁROZOTT:

1. cikk

Az 1995. június 30-án aláírt, az egyrészről az Európai Közösségek és azok tagállamai, valamint másrészről Románia közötti társulás létrehozásáról szóló Európa-megállapodáshoz csatolt kiegészítő jegyzőkönyvet az Európai Közösség és az Európai Atomenergia-közösség nevében a Tanács jóváhagyja.

A kiegészítő jegyzőkönyv szövegét csatolták e határozathoz.

2. cikk

A Tanács a Bizottság javaslata alapján az Európai Közösséget létrehozó szerződés és az Európai Atomenergia-közösséget létrehozó szerződés vonatkozó rendelkezéseivel összhangban határozza meg a Közösség Társulási Tanácsban képviselt álláspontját.

3. cikk

A kiegészítő jegyzőkönyv 4. cikkében előírt értesítést az Európai Közösség nevében a Tanács elnöke küldi meg [2]. Ugyanezt az értesítést az Európai Atomenergia-közösség nevében a Bizottság elnöke küldi meg.

Kelt Brüsszelben, 1995. december 4-én.

a Tanács részéről

az elnök

J. Solana

a Bizottság részéről

az elnök

J. Santer

[1] HL C 323., 1995.12.4.

[2] A kiegészítő jegyzőkönyv hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

--------------------------------------------------
A Tanács és a Bizottság határozata

(1995. december 4.)

az egyrészről az Európai Közösségek és azok tagállamai, valamint másrészről a Bolgár Köztársaság közötti társulás létrehozásáról szóló Európa-megállapodáshoz csatolt kiegészítő jegyzőkönyv elfogadásáról

(95/558/EK, Euratom)

AZ EURÓPAI UNIÓ TANÁCSA,

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre és különösen annak 238. cikkére, összefüggésben 228. cikke (2) bekezdésének második mondatával és (3) bekezdésének második albekezdésével,

tekintettel az Európai Atomenergia-közösséget létrehozó szerződésre és különösen annak 101. cikke második albekezdésére,

tekintettel a Bizottság javaslatára,

tekintettel az Európai Parlament hozzájárulására [1],

tekintettel a Tanácsnak az Európai Atomenergia-közösséget létrehozó szerződés 101. cikke szerinti jóváhagyására,

mivel az Európai Tanács az 1993. június 21–22-i koppenhágai ülésén kinyilvánította, hogy az EFTA-tagországok számára már megnyitott programokat kiindulási pontként alkalmazva további közösségi programok nyithatók meg a közép- és kelet-európai társult országok előtt;

mivel a Bizottság az Európai Közösség és az Európai Atomenergia-közösség nevében tárgyalásokat folytatott a Bolgár Köztársasággal az Európa-megállapodáshoz csatolt kiegészítő jegyzőkönyvről,

A KÖVETKEZŐKÉPPEN HATÁROZOTT:

1. cikk

Az 1995. július 20-án aláírt, az egyrészről az Európai Közösségek és azok tagállamai, valamint másrészről a Bolgár Köztársaság közötti társulás létrehozásáról szóló Európa-megállapodáshoz csatolt kiegészítő jegyzőkönyvet az Európai Közösség és az Európai Atomenergia-közösség nevében a Tanács jóváhagyja.

A kiegészítő jegyzőkönyv szövegét csatolták e határozathoz.

2. cikk

A Tanács a Bizottság javaslata alapján az Európai Közösséget létrehozó szerződés és az Európai Atomenergia-közösséget létrehozó szerződés vonatkozó rendelkezéseivel összhangban határozza meg a Közösség Társulási Tanácsban képviselt álláspontját.

3. cikk

A kiegészítő jegyzőkönyv 4. cikkében előírt értesítést az Európai Közösség nevében a Tanács elnöke küldi meg [2]. Ugyanezt az értesítést az Európai Atomenergia-közösség nevében a Bizottság elnöke küldi meg.

Kelt Brüsszelben, 1995. december 4-én.

a Tanács részéről

az elnök

J. Solana

a Bizottság részéről

az elnök

J. Santer

[1] HL C 323., 1995.12.4.

[2] A kiegészítő jegyzőkönyv hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

--------------------------------------------------
A Bizottság határozata

(1995. december 20.)

az egyrészről az Európai Közösségek, az Európai Szén- és Acélközösség és az Európai Atomenergia-közösség, másrészről Ukrajna között a kereskedelemről és a kereskedelemmel kapcsolatos ügyekről szóló ideiglenes megállapodásnak az Európai Szén- és Acélközösség és az Európai Atomenergia-közösség nevében történő megkötéséről

(95/542/Euratom, ESZAK)

AZ EURÓPAI KÖZÖSSÉGEK BIZOTTSÁGA,

tekintettel az Európai Szén- és Acélközösséget létrehozó szerződésre, és különösen annak 95. cikke első albekezdésére,

tekintettel az Európai Atomenergia-közösséget létrehozó szerződésre, és különösen annak 101. cikkének második albekezdésére,

mivel az 1994. június 14-én Luxembourgban aláírt partnerségi és együttműködési szerződés hatálybalépéséig célszerű jóváhagyni az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről Ukrajna között a kereskedelemről és a kereskedelemmel kapcsolatos ügyekről szóló, 1995. június 1-jén Brüsszelben aláírt ideiglenes megállapodást;

mivel az ideiglenes megállapodás megkötése szükséges a Közösségnek az Európai Szén- és Acélközösséget létrehozó szerződés 2. és 3. cikkében meghatározott céljai eléréséhez;

és mivel a szerződés nem tartalmaz előírást minden, e határozat körébe tartozó esetre;

a tanácsadó bizottsággal folytatott konzultációt követően, és a Tanács 1995. december 4-én megadott hozzájárulásával,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösségek, az Európai Szén- és Acélközösség és az Európai Atomenergia-közösség, másrészről Ukrajna között a kereskedelemről és a kereskedelemmel kapcsolatos ügyekről szóló ideiglenes megállapodást, valamint a jegyzőkönyvet és a nyilatkozatokat az Európai Szén- és Acélközösség és az Európai Atomenergia-közösség nevében jóváhagyják.

2. cikk

Az ideiglenes megállapodás 36. cikkében előírt értesítést az Európai Szén- és Acélközösség és az Európai Atomenergia-közösség nevében a Bizottság elnöke küldi meg.

Kelt Brüsszelben, 1995. december 20-án.

a Bizottság részéről

az elnök

Jacques Santer

--------------------------------------------------
A Tanács határozata

(1995. december 20.)

az egyrészről az Európai Közösség, valamint másrészről az Izlandi Köztársaság, a Norvég Királyság és a Svájci Államszövetség között levélváltás formájában létrejött, egyes mezőgazdasági termékekről szóló megállapodások megkötéséről

(95/582/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére, összefüggésben a 228. cikk (2) bekezdésének első mondatával,

tekintettel az Osztrák Köztársaság, a Finn Köztársaság és a Svéd Királyság csatlakozási okmányára,

tekintettel a Bizottság javaslatára,

mivel az Osztrák Köztársaság, a Finn Köztársaság és a Svéd Királyság Európai Unióhoz való csatlakozásának figyelembevétele érdekében az egyrészről az Európai Közösség, valamint másrészről az Izlandi Köztársaság, a Norvég Királyság és a Svájci Államszövetség között levélváltás formájában létrejött, egyes mezőgazdasági termékekről szóló megállapodásokat jóvá kell hagyni,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség, valamint másrészről az Izlandi Köztársaság, a Norvég Királyság és a Svájci Államszövetség között levélváltás formájában létrejött, egyes mezőgazdasági termékekről szóló megállapodásokat a Közösség nevében a Tanács jóváhagyja.

A megállapodások szövegét csatolták e határozathoz.

2. cikk

E határozat részletes alkalmazási szabályait a Bizottság a tej- és tejtermékpiac közös szervezéséről szóló, 1968. június 27-i 804/68/EGK tanácsi rendelet [1] 30. cikkében megállapított eljárással, vagy a közös piacszervezésekről szóló egyéb rendeletek megfelelő rendelkezéseivel összhangban fogadja el.

3. cikk

A Tanács elnöke felhatalmazást kap, hogy kijelölje az 1. cikkben említett megállapodásoknak a Közösséget jogilag kötelező aláírására jogosult személyt [2].

Kelt Brüsszelben, 1995. december 20-án.

a Tanács részéről

az elnök

J. M. Eguiagaray

[1] HL L 148., 1968.6.28., 13. o.

[2] A megállapodások hatálybalépésének napját a Tanács Főtitkársága az Európai Közösségek Hivatalos Lapjában közzéteszi.

--------------------------------------------------
A Tanács határozata

(1995. december 18.)

az Európai Gazdasági Közösség és a Vietnami Szocialista Köztársaság között létrejött, a textil- és ruházati termékek kereskedelméről szóló megállapodás módosításáról szóló, levélváltás formájában létrejött megállapodás ideiglenes alkalmazásáról

(95/566/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére, összefüggésben 228. cikke (2) bekezdésének első mondatával,

tekintettel a Bizottság javaslatára,

mivel a Bizottság a Közösség nevében levélváltás formájában megállapodást kötött az 1994. december 20-án parafált, levélváltás formájában létrejött megállapodással módosított, 1992. december 15-én parafált, az Európai Gazdasági Közösség és a Vietnami Szocialista Köztársaság között létrejött, a textil- és ruházati termékek kereskedelméről szóló megállapodás módosításáról;

mivel e levélváltás formájában létrejött megállapodást 1995. január 1-jétől a megkötéséhez szükséges eljárások befejezéséig ideiglenesen kell alkalmazni, feltéve, hogy azt a Vietnami Szocialista Köztársaság is ideiglenesen alkalmazza,

A KÖVETKEZŐKÉPPEN HATÁROZOTT:

1. cikk

Az Európai Gazdasági Közösség és a Vietnami Szocialista Köztársaság között létrejött, a textil- és ruházati termékek kereskedelméről szóló megállapodás módosításáról szóló, levélváltás formájában létrejött megállapodást 1995. január 1-jétől hivatalos megkötéséig ideiglenesen kell alkalmazni, feltéve, hogy azt a Vietnami Szocialista Köztársaság is ideiglenesen alkalmazza.

A megállapodás szövegét csatolták e határozathoz.

2. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 1995. december 18-án.

a Tanács részéről

az elnök

J. Borrell Fontelles

--------------------------------------------------